
Θέμα: «Καταγγελία για επαναλαμβανόμενα περιστατικά πλημμυρών με λύματα σε χώρους του Γενικού Νοσοκομείου Χαλκίδας»

Ο Σύλλογος Εργαζομένων του Γενικού Νοσοκομείου Χαλκίδας προβαίνει στην παρούσα επίσημη καταγγελία, θέτοντας υπόψη σας μια εξαιρετικά σοβαρή και επαναλαμβανόμενη κατάσταση που λαμβάνει χώρα εντός του νοσοκομείου και συνιστά άμεσο κίνδυνο για τη δημόσια υγεία.
Το φαινόμενο αυτό δεν είναι μεμονωμένο. Αντιθέτως, έχει παρατηρηθεί κατ’ επανάληψη σε διάφορα τμήματα του νοσοκομείου, δημιουργώντας συνθήκες που συνιστούν σοβαρό κίνδυνο για τη δημόσια υγεία, την ασφάλεια των ασθενών και των εργαζομένων, καθώς και για την εύρυθμη λειτουργία της μονάδας. Τελευταία φορά που λύματα πλημμύρισαν νοσηλευτικό τμήμα ήταν τη Δευτέρα, 20/04/2026. 
Ειδικότερα, επισημαίνουμε ότι:
· Τα φαινόμενα εκδηλώνονται, συνήθως, με υπερχείλιση λυμάτων από σωληνώσεις ανώτερων ορόφων προς κατώτερους χώρους.
· Οι πλημμύρες αφορούν χώρους νοσηλείας, θαλάμους ασθενών και αποθήκευσης υλικών, κ.ά δημιουργώντας επικίνδυνες συνθήκες υγιεινής.
· Το πρόβλημα παρουσιάζει επαναληψιμότητα, παρά τις κατά καιρούς παρεμβάσεις.
Οι συνέπειες είναι ιδιαίτερα επιβαρυντικές: 
· Δημιουργούνται επικίνδυνες και ανθυγιεινές συνθήκες νοσηλείας.
· Τίθεται σε άμεσο κίνδυνο η υγεία ασθενών και εργαζομένων.
· Παραβιάζονται βασικοί κανόνες υγιεινής και ασφάλειας.
· Εισαγωγές ασθενών που επρόκειτο να πραγματοποιηθούν στα πληγέντα τμήματα ακυρώνονται, με αποτέλεσμα οι ασθενείς να μεταφέρονται σε άλλες κλινικές, επιβαρύνοντας περαιτέρω τη λειτουργία του νοσοκομείου.

Επιπλέον, καταγγέλλουμε την πάγια πρακτική απόδοσης ευθυνών αποκλειστικά σε ασθενείς και εργαζόμενους, με την αιτιολογία της απόρριψης ακατάλληλων υλικών στο δίκτυο αποχέτευσης. Δεν μπορεί να αποτελεί τη μόνιμη και εύκολη εξήγηση για ένα τόσο συστηματικό και επαναλαμβανόμενο πρόβλημα. Αντιθέτως, απαιτείται ουσιαστική διερεύνηση των πραγματικών αιτιών, που ενδέχεται να σχετίζονται με τεχνικές ελλείψεις ή δομικές αδυναμίες του αποχετευτικού συστήματος.

Η παρούσα κατάσταση συνιστά «υγειονομική βόμβα» εντός μιας δημόσιας δομής υγείας και εγείρει σοβαρά ερωτήματα ως προς:
· την ποιοτική παραλαβή του νέου νοσοκομείου (λειτούργησε τον Ιούλιο του 2020) και τον έλεγχο για τυχόν αστοχίες του αποχετευτικού συστήματος,    

Για τους λόγους αυτούς, ζητούμε:
· Τη διενέργεια άμεσου ελέγχου, με έμφαση στον εντοπισμό πιθανών κακοτεχνιών ή σχεδιαστικών αστοχιών.
· Τη σύνταξη τεχνικής πραγματογνωμοσύνης  που να αποτυπώνει τα αίτια των επαναλαμβανόμενων βλαβών. 
· Την άμεση λήψη ουσιαστικών μέτρων αποκατάστασης, βάσει τεχνικών ευρημάτων και όχι προσωρινών λύσεων.
· Την εφαρμογή αυστηρών πρωτοκόλλων υγιεινής και προστασίας σε όλους τους χώρους που έχουν επηρεαστεί.

Δηλώνουμε ότι η συνέχιση της παρούσας κατάστασης καθιστά τους χώρους υγειονομικά ακατάλληλους και θέτει σε κίνδυνο ασθενείς και εργαζομένους, ενώ επιφυλασσόμαστε για κάθε νόμιμη ενέργεια.

Με εκτίμηση
                                                       Για το ΔΣ:

